इन तेवरों के चलते पूर्व मुख्यमंत्री शीला दीक्षित ने कह दिया है कि ‘आप’ को कांग्रेस का समर्थन मुद्दों के आधार पर है, बगैर शर्त के नहीं है। यह गलत प्रचार है। शीला ने यह भी कह डाला कि यदि कांग्रेस के खिलाफ ये लोग जहर उगलते रहे, तो कब तक कांग्रेस इन्हें समर्थन देगी, यह कहना वाकई में मुश्किल है? लेकिन, दिल्ली प्रदेश के कांग्रेस अध्यक्ष अरविंदर सिंह लवली का कहना है कि यदि केजरीवाल की सरकार ने ठीक काम किया, तो कांग्रेस पांच साल तक समर्थन जारी रख सकती है। लेकिन, इस मौके पर वे इसकी कोई गारंटी नहीं दे सकते। सरकार कब तक चलेगी, इसको लेकर भारी संशय है? इसके बावजूद दिल्ली में केजरीवाल की सरकार राजनीति की एक नई डगर तो बनाने ही जा रही है। इस राजनीतिक प्रयोग ने कांग्रेस और भाजपा जैसे दलों को अंदर से काफी हिला दिया है। इस मायने में ‘आप’ का यह प्रयोग ऐतिहासिक कहा जा सकता है।